ทริส คงอันดับเครดิตองค์กร NOBLE ที่ BBB เปลี่ยนแนวโน้ม “ลบ”
ทริส คงอันดับเครดิตองค์กร NOBLE ที่ BBB/หุ้นกู้ BBB- เปลี่ยนแนวโน้ม "ลบ" สะท้อนผลการดำเนินงานที่ต่ำกว่าคาด-อัตราส่วนเงินกู้รวมต่อโครงสร้างเงินทุนที่อ่อนแอลง
6 พ.ย. 2558

ทริสเรทติ้งคงอันดับเครดิตองค์กรของ บริษัท โนเบิล ดีเวลลอปเมนท์ จำกัด (มหาชน) หรือ NOBLE ที่ระดับ “BBB” และคงอันดับเครดิตหุ้นกู้ไม่ด้อยสิทธิ ไม่มีหลักประกันของบริษัทที่ระดับ “BBB-” ใน
ขณะเดียวกัน ทริสเรทติ้งยังปรับเปลี่ยนแนวโน้มอันดับเครดิตของบริษัทเป็น “Negative” หรือ “ลบ” จาก “Stable” หรือ “คงที่” ด้วย โดยแนวโน้มที่ปรับใหม่สะท้อนถึงผลการดำเนินงานที่ต่ำกว่าคาดการณ์และอัตราส่วนเงินกู้รวมต่อโครงสร้างเงินทุนที่อ่อนแอลง ผลการดำเนินงานของบริษัทต่ำกว่าเป้าหมายเนื่องจากยอดขายที่ช้ามากของโครงการบ้านจัดสรรที่เปิดใหม่และการยกเลิกโครงการคอนโดมิเนียม 2 แห่ง ทั้งนี้ เงินลงทุนจำนวนมากในโครงการ Noble Ploenchit และโครงการคอนโดมิเนียมอื่น ๆ ที่อยู่ในระหว่างก่อสร้างยังทำให้สถานะทางการเงินของบริษัทอ่อนแอกว่าที่คาดการณ์ไว้ด้วย